title: 2007/48/CE: Decizia Băncii Centrale Europene din 30 decembrie 2006 privind vărsarea capitalului și transferul activelor din rezervele valutare de către Banka Slovenije, precum și contribuția acesteia la rezervele și provizioanele Băncii Centrale Europene (BCE/2006/30)

text:
               31.1.2007

               RO

               Jurnalul Oficial al Uniunii Europene

               L 24/17

      DECIZIA BĂNCII CENTRALE EUROPENE

   din 30 decembrie 2006
   privind vărsarea capitalului şi transferul activelor din rezervele valutare de către Banka Slovenije, precum şi contribuţia acesteia la rezervele şi provizioanele Băncii Centrale Europene
   (BCE/2006/30)
   (2007/48/CE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale şi al Băncii Centrale Europene, în special articolele 30.1, 30.3, 49.1 şi 49.2,
   întrucât:

               (1)

               Conform Deciziei 2006/495/CE a Consiliului din 11 iulie 2006 în conformitate cu articolul 122 alineatul (2) din tratat privind adoptarea de către Slovenia a monedei unice la 1 ianuarie 2007 (1), Slovenia îndeplineşte condiţiile necesare pentru adoptarea monedei euro iar derogarea în favoarea sa prevăzută la articolul 4 din Actul de aderare (2) încetează începând cu 1 ianuarie 2007.

               (2)

               Articolul 49.1 din statut prevede că banca centrală naţională (BCN) a unui stat membru a cărui derogare a luat sfârşit trebuie să verse partea subscrisă la capitalul Băncii Centrale Europene în aceleaşi proporţie ca şi BCN ale celorlalte state membre participante. BCN ale actualelor state membre participante au vărsat integral subscrierile la capitalul BCE (3). Ponderea Banka Slovenije în grila de repartiţie pentru capital este de 0,3194 %, în conformitate cu articolul 2 din Decizia BCE/2006/21 din 15 decembrie 2006 privind cotele procentuale ale băncilor centrale naţionale în grila de repartiţie pentru subscrierea la capitalul Băncii Centrale Europene (4). Banka Slovenije a vărsat deja o parte din subscrierea sa la capitalul BCE, în conformitate cu articolul 1 al Deciziei BCE/2004/10 din 23 aprilie 2004 de stabilire a măsurilor necesare pentru vărsarea capitalului Băncii Centrale Europene de către băncile centrale naţionale neparticipante (5). Prin urmare, suma restantă este de 17 096 556,47 EUR, fiind stabilită prin înmulţirea capitalului subscris al BCE (5 760 652 402,58 EUR) cu ponderea Banka Slovenije în grila de repartiţie pentru capital (0,3194 %), minus partea deja vărsată din capitalul subscris, ţinându-se seama astfel de extinderea grilei de repartiţie pentru capitalul BCE ca urmare a integrării Bulgarian National Bank şi a Băncii Naţionale a României în SEBC.

               (3)

               Articolul 49.1 din statut, coroborat cu articolul 30.1, prevede că BCN a statului membru a cărui derogare a luat sfârşit trebuie de asemenea să transfere către BCE şi active din rezervele valutare. În conformitate cu articolul 49.1 din statut, suma care trebuie transferată se stabileşte înmulţind valoarea în euro, calculată la cursul de schimb în vigoare, a activelor din rezervele valutare care au fost deja transferate către BCE în conformitate cu articolul 30.1 din statut, cu raportul dintre numărul de părţi subscrise de banca centrală naţională respectivă şi numărul de părţi deja vărsate de către băncile centrale naţionale ale celorlalte state membre participante. La stabilirea „activelor din rezervele valutare care au fost deja transferate către BCE în conformitate cu articolul 30.1“ trebuie să se ţină seama de ajustarea grilei de repartiţie pentru capital la 1 ianuarie 2004 (6) în temeiul articolului 29.3 din statut, de extinderea grilei de repartiţie pentru capital la 1 mai 2004 (7) în temeiul articolului 49.3 din statut şi de extinderea grilei de repartiţie pentru capital la 1 ianuarie 2007 în temeiul articolului 49.3 din statut (8). În consecinţă, în conformitate cu Decizia BCE/2006/24 din 15 decembrie 2006 de stabilire a măsurilor necesare pentru contribuţia la valoarea acumulată a capitalului propriu al Băncii Centrale Europene şi pentru ajustarea creanţelor băncilor centrale naţionale echivalente activelor din rezervele valutare transferate (9) echivalentul în euro al activelor din rezervele valutare care au fost deja transferate către BCE în conformitate cu articolul 30.1 din statut este de 41 514 271 945,60 EUR.

               (4)

               Activele din rezervele valutare ce urmează a fi transferate de Banka Slovenije sunt denominate în dolari SUA şi aur.

               (5)

               Articolul 30.3 din statut prevede că BCE trebuie să crediteze fiecare BCN a unui stat membru participant cu o creanţă echivalentă cu activele din rezervele valutare care au fost transferate către BCE. Prevederile referitoare la denominarea şi remunerarea creanţelor care au fost deja creditate BCN ale actualelor state membre participante (10) se aplică şi denominării şi remunerării creanţei creditate către Banka Slovenije.

               (6)

               Articolul 49.2 din statut prevede că BCN a unui stat membru a cărui derogare a luat sfârşit trebuie să contribuie la rezervele BCE, la acele provizioane echivalente rezervelor şi la suma care mai trebuie afectată rezervelor şi provizioanelor care corespund soldului contului de profit şi pierderi la 31 decembrie al anului anterior încetării derogării. Suma acestei contribuţii este determinată în conformitate cu articolul 49.2 din statut.

               (7)

               În conformitate cu articolul 3.5 din Regulamentul intern al Băncii Centrale Europene, Guvernatorul Banka Slovenije a fost invitat să participe la întrunirea Consiliului Guvernatorilor care a adoptat prezenta decizie,

         DECIDE:
   Articolul 1
   Definiţii
   În sensul prezentei decizii:

               —

               „stat membru participant“ înseamnă statul membru care a adoptat euro;

               —

               „numerar“ înseamnă moneda legală a Statelor Unite (dolar SUA);

               —

               „aur“ înseamnă uncii troy de aur fin sub formă de lingouri London Good Delivery, conform specificaţiilor London Bullion Market Association;

               —

               „active din rezervele valutare“ înseamnă aur sau numerar.

         Articolul 2
   Vărsarea capitalului
   (1)   Începând cu 1 ianuarie 2007, Banka Slovenije varsă partea rămasă din subscrierea sa la capitalul BCE, care corespunde sumei de 17 096 556,47 EUR.
   (2)   Banka Slovenije plăteşte această sumă către BCE la 2 ianuarie 2007 efectuând un transfer prin sistemul transeuropean automat de transfer rapid cu decontare pe bază brută în timp real (TARGET).
   (3)   Printr-un transfer TARGET separat, Banka Slovenije va plăti BCE la 2 ianuarie 2007 dobânzile acumulate în perioada cuprinsă între 1 ianuarie 2007 şi 2 ianuarie 2007 aferente sumei datorate în conformitate cu alineatul (2).
   (4)   Orice dobânzi acumulate în temeiul articolului 3 se calculează zilnic, prin utilizarea metodei de calcul „actual/360“ la o rată egală cu rata marginală a dobânzii utilizată de Sistemul European al Băncilor Centrale (SEBC) în cea mai recentă operaţiune principală de refinanţare.
   Articolul 3
   Transferul activelor din rezervele valutare
   (1)   Începând cu 1 ianuarie 2007, în conformitate cu prezentul articol şi cu aranjamentele făcute în temeiul acestuia, Banka Slovenije transferă către BCE active din rezervele valutare denominate în dolari SUA şi aur echivalente cu 191 641 809,33 EUR, după cum urmează:

               Echivalentul în euro al sumelor în dolari SUA

               Echivalentul în euro al aurului

               Total, exprimat în euro

               162 895 537,93

               28 746 271,40

               191 641 809,33

         (2)   Sumele reprezentând echivalentul în euro al activelor din rezervele valutare ce urmează să fie transferate de Banka Slovenije în temeiul alineatului (1) se calculează pe baza cursului de schimb între euro şi dolarul SUA stabilite în cadrul procedurii de consultare scrisă cu durata de 24 de ore din data de 29 decembrie 2006 desfăşurate între acele bănci centrale naţionale care participă la această procedură şi, în ceea ce priveşte aurul, pe baza preţului în dolari SUA pe uncie troy de aur fin stabilit în cadrul şedinţei de stabilire a preţului aurului de la Londra, la ora 10,30 a.m. ora Londrei, în data de 29 decembrie 2006.
   (3)   BCE va confirma către Banka Slovenije în cel mai scurt timp posibil sumele calculate în conformitate cu alineatul (2).
   (4)   Banka Slovenije transferă numerarul către BCE în conturile indicate de BCE. Data decontării pentru transferul numerarului către BCE este 2 ianuarie 2007. Banka Slovenije emite instrucţiunile pentru transferul numerarului către BCE la data decontării.
   (5)   Banka Slovenije transferă aurul către BCE la datele, în conturile şi în locurile indicate de BCE.
   (6)   Eventuala diferenţă între suma totală, exprimată în euro, prevăzută în alineatul (1) şi suma prevăzută în articolul 4 alineatul (1) se decontează în conformitate cu prevederile Acordului din 30 decembrie 2006 între Banca Centrală Europeană şi Banka Slovenije privind creanţa creditată către Banka Slovenije de către Banca Centrală Europeană în temeiul articolului 30.3 din Statutul Sistemului European al Băncilor Centrale şi al Băncii Centrale Europene (11).
   Articolul 4
   Denominarea, remunerarea şi scadenţa creanţei echivalente contribuţiei Banka Slovenije
   (1)   Începând cu 1 ianuarie 2007 şi în conformitate cu dispoziţiile articolului 3 privind data decontării transferurilor activelor din rezervele valutare, BCE va credita Banka Slovenije cu o creanţă denominată în euro, echivalentă cu suma totală exprimată în euro a contribuţiei Banka Slovenije cu active din rezervele valutare, care se ridică la 183 995 237,74 EUR.
   (2)   Creanţa creditată de BCE către Banka Slovenije se remunerează. Dobânzile acumulate se calculează zilnic, prin utilizarea metodei de calcul „actual/360“ la o rată egală cu 85 % din rata marginală a dobânzii utilizate de SEBC în cea mai recentă operaţiune principală de refinanţare.
   (3)   Creanţa este remunerată la sfârşitul fiecărui exerciţiu financiar. BCE informează trimestrial Banka Slovenije cu privire la sumele cumulate.
   (4)   Creanţa nu poate fi răscumpărată.
   Articolul 5
   Contribuţia la rezervele şi provizioanele BCE
   (1)   Începând cu 1 ianuarie 2007 şi în conformitate cu alineatul (5), alineatul (6) şi articolul 3, Banka Slovenije contribuie la rezervele BCE, la provizioanele echivalente rezervelor şi la suma care mai trebuie afectată rezervelor şi provizioanelor care corespund soldului contului de profit şi pierderi la 31 decembrie 2006.
   (2)   Suma contribuţiei Banka Slovenije este determinată în conformitate cu articolul 49.2 din statut. Referirile din cuprinsul articolului 49.2 din statut la „numărul părţilor subscrise de către banca centrală respectivă“ şi „numărul părţilor deja vărsate de către celelalte bănci centrale“ se referă la ponderile Banka Slovenije şi respectiv ale BCN ale actualelor state membre participante în grila de repartiţie a capitalului, în conformitate cu Decizia BCE/2006/21.
   (3)   În sensul alineatului (1), „rezervele BCE“ şi „provizioanele echivalente rezervelor“ includ, inter alia, fondul general de rezervă al BCE, soldurile conturilor de reevaluare şi provizioanele pentru riscul valutar, riscul ratei dobânzii şi riscul privind preţul aurului.
   (4)   Cel mai târziu în prima zi lucrătoare de după aprobarea de către Consiliul Guvernatorilor a conturilor anuale pentru anul 2006, BCE calculează şi confirmă către Banka Slovenije suma cu care trebuie să contribuie în conformitate cu alineatul (1).
   (5)   În a doua zi lucrătoare de după aprobarea de către Consiliul Guvernatorilor a conturilor anuale pentru anul 2006, Banka Slovenije, prin intermediul a două transferuri separate, transferă către BCE:

               (a)

               suma datorată către BCE în temeiul alineatului (4); şi

               (b)

               dobânzile acumulate pentru perioada cuprinsă între 1 ianuarie 2007 şi acea dată, aferente sumei datorate în temeiul alineatului (4).

         (6)   Orice dobânzi acumulate în temeiul alineatului (5) litera (b) se calculează zilnic, prin utilizarea metodei de calcul „actual/360“ la o rată egală cu rata marginală a dobânzii utilizată de SEBC în cea mai recentă operaţiune principală de refinanţare.
   Articolul 6
   Dispoziţie finală
   Prezenta decizie intră în vigoare la 1 ianuarie 2007.

      Adoptată la Frankfurt pe Main, 30 decembrie 2006.

            Preşedintele BCE

         Jean-Claude TRICHET

      (1)  JO L 195, 15.7.2006, p. 25.

      (2)  Act privind condiţiile de aderare ale Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia şi a Republicii Slovace şi adaptările tratatelor pe care se întemeiază Uniunea Europeană (JO L 236, 23.9.2003, p. 33).

      (3)  Decizia BCE/2004/6 (JO L 205, 9.6.2004, p. 7).

      (4)  A se vedea pagina 1 a prezentului Jurnal Oficial.

      (5)  JO L 205, 9.6.2004, p. 19.

      (6)  Decizia BCE/2003/17 (JO L 9, 15.1.2004, p. 27).

      (7)  Decizia BCE/2004/5 (JO L 205, 9.6.2004, p. 5).

      (8)  Nepublicată încă în Jurnalul Oficial.

      (9)  A se vedea pagina 9 a prezentului Jurnal Oficial.

      (10)  Orientarea BCE/2000/15 (JO L 336, 30.12.2000, p. 114).

      (11)  Nepublicat încă în Jurnalul Oficial.


title: Decizia Consiliului din 31 martie 2011 privind semnarea, în numele Uniunii, și aplicarea cu titlu provizoriu a Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

text:
               9.9.2011

               RO

               Jurnalul Oficial al Uniunii Europene

               L 232/1

         DECIZIA CONSILIULUI
   din 31 martie 2011
   privind semnarea, în numele Uniunii, și aplicarea cu titlu provizoriu a Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
   (2011/530/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (5),
   având în vedere propunerea Comisiei Europene,
   întrucât:

               (1)

               Comisia a negociat un Memorandum de cooperare cu Organizația Aviației Civile Internaționale de instituire a unui cadru de cooperare consolidată în conformitate cu mandatul adoptat de Consiliu la 17 decembrie 2009 prin care Comisia era autorizată să înceapă negocierile.

               (2)

               Memorandumul de cooperare a fost parafat de ambele părți la 27 septembrie 2010 cu ocazia celei de-a 37-a Adunări a Organizației Aviației Civile Internaționale desfășurate la Montreal.

               (3)

               Memorandumul de cooperare ar trebui semnat și aplicat cu titlu provizoriu până la finalizarea procedurilor necesare încheierii sale, sub rezerva încheierii sale la o dată ulterioară,

         ADOPTĂ PREZENTA DECIZIE:
   Articolul 1
   Semnarea Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată („memorandumul de cooperare”) se aprobă în numele Uniunii, sub rezerva încheierii respectivului memorandum de cooperare.
   Textul memorandumului de cooperare este atașat la prezenta decizie.
   Articolul 2
   Prin prezenta decizie, președintele Consiliului este autorizat să desemneze persoana sau persoanele împuternicite să semneze memorandumul de cooperare în numele Uniunii.
   Articolul 3
   Memorandumul de cooperare se aplică cu titlu provizoriu de la data semnării acestuia până la finalizarea procedurilor necesare încheierii sale (1).
   Articolul 4
   Prezenta decizie intră în vigoare la data adoptării.

      Adoptată la Bruxelles, 31 martie 2011.

            Pentru Consiliu

            Președintele

         VÖLNER P.

      (1)  Data semnării memorandumului de cooperare va fi publicată în Jurnalul Oficial al Uniunii Europene de către Secretariatul General al Consiliului.
    ---documentbreak---

               9.9.2011

               RO

               Jurnalul Oficial al Uniunii Europene

               L 232/1

         MEMORANDUM DE COOPERARE
   între Uniunea Europeană și Organizația Aviației Civile Internaționale de instituire a unui cadru de cooperare consolidată
   UNIUNEA EUROPEANĂ („UE”),
   și
   ORGANIZAȚIA AVIAȚIEI CIVILE INTERNAȚIONALE („OACI”)
   denumite în continuare „părțile”,
   REAMINTIND Convenția privind Aviația Civilă Internațională semnată la Chicago la 7 decembrie 1944 (denumită în continuare „Convenția de la Chicago”), în special articolul 55 litera (a) și articolul 65,
   REAMINTIND Tratatul privind funcționarea Uniunii Europene, în special articolele 218 și 220,
   AVÂND ÎN VEDERE Rezoluția Adunării OACI A1-10, prin care Consiliul OACI a fost autorizat să încheie acordurile corespunzătoare cu organizațiile publice internaționale ale căror activități au un impact asupra aviației civile internaționale, în special în privința cooperării tehnice, schimbului de informații și documente, participării la reuniuni, precum și a altor aspecte care pot contribui la promovarea unei cooperări eficace,
   REAMINTIND politica și cadrul de cooperare ale OACI cu privire la organismele regionale din domeniul aviației civile și la organizațiile regionale, care vizează, între altele, încheierea de acorduri de cooperare cu astfel de organisme și organizații, conform recomandărilor formulate la Simpozionul CE/OACI privind organizațiile regionale, desfășurat la Montreal la 10-11 aprilie 2008,
   LUÂND ÎN CONSIDERARE faptul că majoritatea standardelor OACI în domeniile siguranței aviației, securității aviației, managementului traficului aerian și al protecției mediului sunt preluate în legislația relevantă a UE,
   LUÂND ÎN CONSIDERARE Memorandumul de cooperare dintre Agenția Europeană de Siguranță a Aviației (AESA) și Organizația Aviației Civile Internaționale (OACI) cu privire la auditul supravegherii siguranței și la aspectele conexe, semnat la Montreal la 21 martie 2006,
   LUÂND ÎN CONSIDERARE Memorandumul de cooperare dintre Agenția Europeană de Siguranță a Aviației (AESA) și Organizația Aviației Civile Internaționale (OACI) cu privire la auditul supravegherii siguranței și la aspectele conexe, semnat la Montreal la 17 septembrie 2008,
   ÎNTRUCÂT Comunitatea Europeană și Organizația Națiunilor Unite au semnat, la 29 aprilie 2003, un nou Acord-cadru financiar și administrativ (ACFA) la care OACI a aderat prin intermediul unui acord cu Comunitatea Europeană, semnat la 7 decembrie 2004,
   ÎNTRUCÂT prezentul Memorandum de cooperare nu înlocuiește și nu aduce atingere altor forme de cooperare dintre părți atâta vreme cât acestea sunt în vigoare,
   AVÂND ÎN VEDERE Rezoluția Adunării OACI A36-2 în care, între altele, se recunoaște faptul că instituirea unor sisteme regionale și subregionale de supraveghere a siguranței, inclusiv a unor organizații regionale de supraveghere a siguranței, prezintă un potențial ridicat în sensul sprijinirii statelor în îndeplinirea obligațiilor lor în cadrul Convenției de la Chicago, grație unor economii de scară și armonizării pe o scară mai largă, și în care, totodată, se solicită secretarului general să continue să stimuleze coordonarea și cooperarea dintre OACI și Programele universale de audit de supraveghere a siguranței (USOAP) și programele de audit ale altor organizații din domeniul siguranței aviației, transmițându-i-se, în același timp, Consiliului sarcina de a promova conceptul de sisteme regionale și subregionale de supraveghere a siguranței, printre care și organizațiile regionale de supraveghere a siguranței,
   ÎNTRUCÂT părțile împărtășesc obiectivul atingerii celui mai ridicat grad de uniformitate a reglementărilor, cerințelor și procedurilor operaționale europene în vederea respectării standardelor OACI incluse în anexele la Convenția de la Chicago în scopul asigurării siguranței aviației, securității aviației, managementului traficului aerian și a protecției mediului,
   ÎNTRUCÂT fiecare dintre părți joacă un rol important în atingerea acestui obiectiv,
   ÎNTRUCÂT părțile doresc să se angajeze și să comunice în cadrul cooperării regionale,
   ÎNTRUCÂT UE a adoptat norme comune în domeniile siguranței aviației și securității aviației, iar Agenția Europeană de Siguranță a Aviației (AESA) și Comisia Europeană (CE) efectuează inspecții în statele membre ale UE pentru a monitoriza aplicarea acestor norme,
   AVÂND ÎN VEDERE că în UE, Comisia Europeană are competențe de asigurare a aplicării legii pentru a garanta punerea în aplicare a legislației UE în domeniile siguranței aviației, securității aviației, managementului traficului aerian și protecției mediului,
   ÎNTRUCÂT obiectivele principale ale programelor de audit ale OACI și ale programelor de inspecții ale UE sunt de a îmbunătăți siguranța și securitatea aviației prin evaluarea punerii în aplicare a standardelor respective, identificarea deficiențelor, dacă există, și prin garantarea faptului că deficiențele sunt remediate, atunci când este necesar,
   ÎNTRUCÂT UE a înființat un birou la Montreal pentru a facilita consolidarea relațiilor și a cooperării dintre UE și OACI și pentru a permite o participare și contribuții mai importante ale UE la activitățile OACI la sediul organizației,
   LUÂND ÎN CONSIDERARE faptul că, fără a se aduce atingere drepturilor sau obligațiilor statelor membre ale UE în cadrul Convenției de la Chicago sau relațiilor dintre statele membre UE și OACI în virtutea faptului că acestea sunt membre ale OACI, este de dorit să se stabilească o cooperare între UE și OACI în domeniile siguranței aviației, securității aviației, managementului traficului aerian și protecției mediului într-un mod care să asigure o mai mare armonizare a standardelor și coordonarea mai strânsă a activităților lor în vederea utilizării mai bune a resurselor limitate și a evitării duplicării eforturilor, cu respectarea integrității fiecăreia dintre părți,
   ÎNTRUCÂT părțile recunosc necesitatea de a proteja, în măsura necesară în conformitate cu normele pertinente ale fiecăreia dintre ele, informațiile clasificate primite de la cealaltă parte,
   CONVIN DUPĂ CUM URMEAZĂ:
   1.   Dispoziții generale
   Părțile convin să își consolideze relațiile, să instituie o cooperare mai strânsă în domeniile siguranței aviației, securității aviației, managementului traficului aerian și protecției mediului și să își faciliteze, în conformitate cu normele lor de procedură în vigoare, participarea la activități și la reuniuni cu statut de observatori prin semnarea prezentului memorandum de cooperare (MC) în beneficiul aviației civile internaționale.
   Prezentul MC nu aduce atingere drepturilor sau obligațiilor statelor membre UE în temeiul Convenției de la Chicago sau relațiilor dintre OACI și statele membre UE care decurg din calitatea de membru al OACI a statelor membre.
   Prezentul MC nu vizează și nu se extinde la niciun proces de luare de decizii în cadrul OACI sau al UE, inclusiv în materie de standardizare sau reglementare, însă instituie cooperarea în materie de reglementare în fazele pregătitoare ale unor asemenea activități.
   Biroul Uniunii Europene de la Montreal, care reprezintă UE la sediul OACI, facilitează relațiile UE-OACI și are rolul de punct principal de contact al UE pentru OACI pentru toate aspectele legate de punerea în aplicare a prezentului MC.
   2.   Obiective

               2.1.

               Prezentul MC:

                           (a)

                           instituie un cadru menit să consolideze relațiile dintre părți;

                           (b)

                           consolidează cooperarea dintre părți;

                           (c)

                           identifică domenii de cooperare între părți; și

                           (d)

                           stabilește clauzele, condițiile și mecanismele de punere în aplicare a cooperării dintre părți.

         3.   Domeniu de aplicare

               3.1.

               Prezentul MC instituie cooperarea între părți în următoarele domenii:

                           (a)

                           siguranța aviației;

                           (b)

                           securitatea aviației;

                           (c)

                           managementul traficului aerian; și

                           (d)

                           protecția mediului.

               3.2.

               Fiecare din domeniile menționate la punctul 3.1 din prezentul articol face obiectul unei anexe separate la MC.

               3.3.

               Părțile pot institui mecanisme de cooperare care să cuprindă mecanisme și proceduri agreate de comun acord, necesare pentru punerea în aplicare eficace a activităților de cooperare prevăzute în anexele la prezentul MC.

               3.4.

               Anexele adoptate în temeiul prezentului MC sunt parte integrantă a acestuia.

         4.   Forme de cooperare

               4.1.

               Părțile:

                           (a)

                           instituie mecanisme de consultare, coordonare, cooperare și de schimb de informații;

                           (b)

                           facilitează armonizarea cerințelor privind performanțele și interoperabilitatea noilor sisteme și tehnologii;

                           (c)

                           își coordonează programele respective de inspecție și audit și rezultatele acestora, precum și activitățile de asistență tehnică în vederea utilizării mai bune a resurselor limitate și a evitării duplicării eforturilor;

                           (d)

                           fac schimb de informații cu privire la respectarea standardelor OACI;

                           (e)

                           instituie mecanisme care să permită UE să ofere OACI expertiză și resurse, inclusiv sub forma detașării de experți sub autoritatea exclusivă a Secretarului general, asistență tehnică și formare specializată, acolo unde este posibil;

                           (f)

                           permit participarea unei părți la activitățile celeilalte părți legate de programele de audit și inspecții, precum și de programele de formare, după caz; în vreme ce observatorii UE pot participa la misiuni de audit ale OACI în statele membre UE numai cu acordul acestora din urmă, experții detașați ai UE care participă la auditurile OACI ca auditori OACI trebuie să păstreze confidențialitatea strictă a tuturor informațiilor legate de misiunile de audit în conformitate cu normele aplicabile ale OACI; precum și

                           (g)

                           fără a se aduce atingere obligațiilor de nedivulgare ale fiecăreia dintre părți și sub rezerva aplicării normelor de confidențialitate respective, astfel cum sunt stabilite la articolul 6, fac schimb de informații, date și publicații oficiale în format electronic, își acordă reciproc acces la bazele de date și consolidează legăturile dintre ele în vederea completării bazelor lor de date.

         5.   Activități de cooperare

               5.1.

               Părțile convin, astfel cum se prevede în anexele la prezentul MC, să execute în comun activitățile de cooperare următoare. Părțile:

                           5.1.1.

                           instituie mecanisme de consultare, cooperare și schimb de informații, inclusiv:

                                       (a)

                                       stabilirea și punerea în aplicare de mecanisme comune de dialog, consultare și schimb de informații în mod periodic;

                                       (b)

                                       asigurarea faptului că fiecare parte este informată în timp util cu privire la deciziile, activitățile, inițiativele, reuniunile și evenimentele relevante pentru prezentul MC în domeniile siguranței aviației, securității aviației, managementului traficului aerian și protecției mediului, precum și că primește documentația relevantă. Atunci când este cazul, se pot desfășura reuniuni de informare;

                                       (c)

                                       furnizarea de acces în mod gratuit la toate documentele și publicațiile oficiale;

                                       (d)

                                       punerea la dispoziția celeilalte părți a bazelor de date și a informațiilor de pe paginile de internet; precum și

                                       (e)

                                       asigurarea faptului că UE primește și are acces pe cale electronică la toate scrisorile statelor OACI ale căror tematici sunt relevante pentru domeniul de aplicare al prezentului MC și a anexelor la acesta;

                           5.1.2.

                           instituie cadre de cooperare care să permită mai buna coordonare a programelor de audit și inspecții în scopul utilizării mai bune a resurselor limitate și a evitării duplicării eforturilor;

                           5.1.3.

                           instituie mecanisme comune pentru strânsa coordonare a planificării programelor și a asistenței tehnice;

                           5.1.4.

                           cooperează în privința promovării interoperabilității pe plan mondial a noilor sisteme și tehnologii și instituie mecanisme comune de consolidare a cooperării în privința utilizării noilor tehnologii;

                           5.1.5.

                           asigură consultarea reciprocă în timp util în scopul realizării unei coordonări mai bune și a coerenței între reglementările, politicile, abordările și standardele și practicile recomandate ale OACI (SARP-uri);

                           5.1.6.

                           instituie mecanisme de cooperare pentru facilitarea schimbului de expertiză și resurse, după cum urmează:

                                       (a)

                                       OACI furnizează UE expertiză și consiliere cu privire la cele mai bune metode de punere în aplicare a SARP-urilor;

                                       (b)

                                       UE furnizează expertiză OACI, inclusiv sub forma detașării de experți la Secretariatul OACI;

                                       (c)

                                       UE face eforturi pentru a furniza OACI o contribuție financiară care să acopere costurile generate de punerea în aplicare a prezentului MC, inclusiv costurile administrative, furnizarea de documentație, publicații și servicii conexe, costurile utilizării spațiilor la sediul OACI, precum și costurile aferente serviciilor TIC;

                                       (d)

                                       UE face eforturi pentru a furniza OACI contribuții financiare pentru susținerea programelor de cooperare tehnică ale OACI, precum și pentru alte activități ale acesteia care urmează a fi convenite în cadrul comitetului mixt, în concordanță cu Acordul-cadru financiar și administrativ (ACFA); precum și

                                       (e)

                                       orice noi dispoziții privind cadrul, clauzele și condițiile de detașare a experților, precum și contribuțiile financiare la OACI în cadrul prezentului MC se stabilesc prin mecanisme de cooperare specifice convenite în cadrul comitetului mixt. Aceste mecanisme de cooperare includ posibilitatea ca UE să solicite OACI informații financiare în cadrul respectivelor contribuții;

                           5.1.7.

                           se informează reciproc cu privire la toate programele de formare și facilitează participarea celeilalte părți, după caz;

                           5.1.8.

                           organizează în comun evenimente relevante și coordonează evenimente, după caz.

         6.   Confidențialitate

               6.1.

               Părțile iau toate măsurile de precauție rezonabile pentru a proteja împotriva divulgării neautorizate informațiile primite în temeiul prezentului MC și al anexelor la acesta. Atunci când furnizează informații celeilalte părți, o parte poate desemna elementele informației pe care dorește să le păstreze confidențiale.

               6.2.

               Părțile convin să garanteze, în măsura impusă de normele, reglementările și legislațiile lor, protecția informațiilor clasificate primite de la cealaltă parte în aplicarea prezentului MC și a anexelor la acesta.

               6.3.

               În special, sub rezerva respectivelor norme, reglementări și legislații, părțile nu divulgă informațiile considerate a fi privatepe care le-au primit una de la cealaltă în temeiul prezentului MC și a anexelor la acesta. Astfel de informații sunt marcate în mod corespunzător în concordanță cu normele relevante ale fiecărei părți.

               6.4.

               Părțile convin, dacă este necesar, asupra unor mecanisme de cooperare suplimentare privind procedurile de protejare a informațiilor clasificate furnizate în temeiul prezentului MC și al anexelor la acesta. Astfel de proceduri trebuie să includă posibilitatea ca fiecare parte să verifice ce măsuri de protecție au fost puse în aplicare de cealaltă parte.

         7.   Comitetul mixt al părților

               7.1.

               Se instituie un comitet mixt format din reprezentanți ai fiecărei părți. Comitetul mixt este coprezidat de câte un reprezentant al fiecărei părți. Comitetul mixt este responsabil de aplicarea eficace a anexelor la prezentul MC, inclusiv de adoptarea anexelor.

               7.2.

               Comitetul mixt se reunește cel puțin o dată pe an pentru a examina punerea în aplicare a anexelor la prezentul MC, iar reuniunile se organizează într-un mod eficient din perspectiva costurilor. Fiecare dintre părți poate solicita convocarea unei reuniuni a comitetului mixt în orice moment.

               7.3.

               Comitetul mixt poate examina orice aspect legat de funcționarea și punerea în aplicare a anexelor la prezentul MC. În special, comitetul răspunde de:

                           (a)

                           soluționarea tuturor chestiunilor legate de aplicarea și punerea în aplicare a anexelor la prezentul MC;

                           (b)

                           examinarea modalităților de consolidare a aplicării anexelor la prezentul MC și formularea de recomandări către părți în vederea modificării acestora, dacă este cazul;

                           (c)

                           adoptarea anexelor la prezentul MC și a mecanismelor de cooperare în cadrul domeniului de aplicare al anexelor sau a modificărilor acestora;

                           (d)

                           examinarea chestiunilor financiare și de resurse legate de punerea în aplicare a MC și a anexelor la acesta; precum și

                           (e)

                           soluționarea oricăror divergențe sau diferende legate de interpretarea sau aplicarea prezentului MC și a anexelor la acesta.

               7.4.

               Comitetul mixt funcționează pe baza acordului dintre președinții fiecărei părți.

         8.   Reglementarea diferendelor

               8.1.

               Orice parte poate solicita consultări cu cealaltă parte privind orice aspect legat de prezentul MC. Cealaltă parte răspunde prompt unei astfel de solicitări și începe consultările la o dată convenită de către părți, în termen de 45 de zile.

               8.2.

               Părțile depun toate eforturile pentru soluționarea prin consultări la nivelul tehnic cel mai scăzut a diferendelor dintre ele legate de cooperarea lor în temeiul prezentului MC.

               8.3.

               În cazul în care un diferend nu se soluționează astfel cum se prevede la punctul 8.2 din prezentul articol, oricare dintre părți poate sesiza cu privire la diferend comitetul mixt, care se consultă cu privire la chestiunea respectivă, în conformitate cu articolul 7 din prezentul MC, în vederea soluționării acestuia prin negocieri.

               8.4.

               Fără a se aduce atingere punctelor 8.1-8.3 din prezentul articol, în cazul unui diferend privind managementul financiar se aplică dispozițiile privind soluționarea diferendelor din ACFA.

               8.5.

               Nicio dispoziție din prezentul MC nu reprezintă o renunțare a părților la privilegiile și imunitățile lor.

         9.   Intrare în vigoare, modificare și denunțare

               9.1.

               Până la intrarea sa în vigoare, prezentul MC se aplică cu titlu provizoriu de la data semnării.

               9.2.

               Prezentul MC intră în vigoare la data la care părțile și-au notificat reciproc, în scris, îndeplinirea procedurilor lor interne necesare în acest scop și rămâne în vigoare până la denunțare.

               9.3.

               Prezentul MC poate fi denunțat în orice moment de oricare dintre părți. Denunțarea se efectuează printr-o notificare prealabilă de 6 luni adresată în scris celeilalte părți, cu excepția cazului în care notificarea a fost retrasă cu acordul celeilalte părți înainte de expirarea respectivei perioade.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Per la Unió Europea

         За Международната организация за гражданско въздухоплаване
         Por la Organización Internacional de Aviación Civil
         Za Mezinárodní organizaci pro civilní letectví
         For Organisationen for International Civil Luftfart
         Für die Internationale Zivilluftfahrt-Organisation
         Rahvusvahelise Tsiviillennunduse Organisatsiooni nimel
         Για τη Διεθνή Οργάνωση Πολιτικής Αεροπορίας
         For The International Civil Aviation Organisation
         Pour l’Organisation de l’aviation civile internationale
         Per l’Organizzazione internazionale dell’aviazione civile
         Starptautiskās Civilās aviācijas organizācijas vārdā
         Tarptautinės Civilinės aviacijos organizacijos vardu
         A Nemzetközi Polgári Repülési Szervezet részéről
         Għall-Organizzazzjoni tal-Avjazzjoni Ċivili Internazzjonali
         Voor de Internationale Burgerluchtvaartorganisatie
         W imieniu Organizacji Międzynarodowego Lotnictwa Cywilnego
         Pela Organização da Aviação Civil Internacional
         Pentru Organizația Aviației Civile Internaționale
         Za Medzinárodnú organizáciu civilného letectva
         Za Mednarodno organizacijo civilnega letalstva
         Kansainvälisen siviili-ilmailujärjestön puolesta
         För internationella civila luftfartsorganisationen


title: Decizia 2011/781/PESC a Consiliului din 1 decembrie 2011 privind Misiunea de Poliție a Uniunii Europene (EUPM) în Bosnia și Herțegovina (BiH)

text:
               2.12.2011

               RO

               Jurnalul Oficial al Uniunii Europene

               L 319/51

         DECIZIA 2011/781/PESC A CONSILIULUI
   din 1 decembrie 2011
   privind Misiunea de Poliție a Uniunii Europene (EUPM) în Bosnia și Herțegovina (BiH)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 8 decembrie 2009, Consiliul a adoptat Decizia 2009/906/PESC (1) privind Misiunea de Poliție a Uniunii Europene (MPUE) în Bosnia și Herțegovina (BiH). Decizia menționată expiră la data de 31 decembrie 2011.

               (2)

               EUPM ar trebui să continue până la 30 iunie 2012.

               (3)

               Structura de comandă și control a EUPM ar trebui să nu aducă atingere responsabilităților contractuale ale șefului misiunii față de Comisie în ceea ce privește execuția bugetului EUPM.

               (4)

               Pentru EUPM, ar trebui activată celula de supraveghere.

               (5)

               EUPM se va desfășura în contextul unei situații care s-ar putea deteriora și care ar putea aduce atingere obiectivelor acțiunii externe a Uniunii, prevăzută la articolul 21 din Tratatul privind Uniunea Europeană (TUE),

         ADOPTĂ PREZENTA DECIZIE:
   Articolul 1
   Misiunea
   (1)   Misiunea de Poliție a Uniunii Europene (EUPM) în Bosnia și Herțegovina (BiH), instituită prin Acțiunea comună 2002/210/PESC (2), se continuă de la 1 ianuarie 2012 până la 30 iunie 2012.
   (2)   EUPM acționează în conformitate cu mandatul prevăzut la articolul 2 și își îndeplinește atribuțiile-cheie astfel cum se prevede la articolul 3.
   Articolul 2
   Mandatul
   Ca parte a unei abordări mai ample a statului de drept în BiH și în regiune, EUPM sprijină agențiile de aplicare a legii relevante din BiH și sistemul de justiție penală în lupta împotriva criminalității organizate și a corupției, în consolidarea interacțiunii dintre poliție și procuratură și în promovarea cooperării regionale și internaționale.
   EUPM asigură consiliere operațională Reprezentantului Special al Uniunii Europene (RSUE) pentru a-l sprijini în exercitarea rolului său. Prin activitatea și prin rețeaua sa din interiorul țării, EUPM contribuie la eforturile generale de a asigura informarea deplină a Uniunii cu privire la evoluțiile din BiH.
   În vederea încheierii misiunii, EUPM pregătește predarea atribuțiilor-cheie rămase către Biroul RSUE.
   EUPM sprijină dispozițiile temporare pentru depozitare în cadrul politicii de securitate și apărare comune (PSAC) în așteptarea elaborării unor dispoziții permanente privind depozitarea.
   Articolul 3
   Atribuțiile-cheie ale misiunii
   Pentru a își îndeplini misiunea, atribuțiile-cheie ale EUPM sunt următoarele:

               1.

               să ofere consiliere strategică pentru agențiile de aplicare a legii și autoritățile politice din BiH privind combaterea criminalității organizate și a corupției;

               2.

               să promoveze și să faciliteze mecanismele de coordonare și de cooperare verticală și orizontală dintre agențiile de aplicare a legii competente, cu un accent special pe agențiile la nivel de stat;

               3.

               să asigure predarea cu succes între EUPM și Biroul RSUE;

               4.

               să contribuie la coordonarea eforturilor Uniunii și ale statelor membre în domeniul statului de drept.

         Articolul 4
   Structura misiunii
   (1)   EUPM se compune din următoarele elemente:

               (a)

               cartierul general principal la Sarajevo, compus din șeful misiunii și personalul său, astfel cum este prevăzut în planul de operații (OPLAN);

               (b)

               patru birouri locale la Sarajevo, Banja Luka, Mostar și Tuzla.

         (2)   Aceste elemente fac obiectul unor dispoziții detaliate suplimentare prevăzute în OPLAN.
   Articolul 5
   Comandantul operației civile
   (1)   Directorul capacității civile de planificare și conducere este comandantul operației civile pentru EUPM.
   (2)   Comandantul operației civile exercită comanda și controlul la nivel strategic asupra EUPM, sub controlul politic și conducerea strategică a Comitetului politic și de securitate (COPS) și sub autoritatea generală a Înaltului Reprezentant al Uniunii pentru afaceri externe și politica de securitate (ÎR).
   (3)   Comandantul operației civile asigură punerea în aplicare corespunzătoare și eficace a deciziilor Consiliului, precum și a deciziilor COPS, inclusiv prin emiterea de instrucțiuni la nivel strategic, după caz, pentru șeful misiunii și oferindu-i acestuia consiliere și asistență tehnică.
   (4)   Toți membrii personalului detașat rămân în totalitate sub comanda autorităților naționale ale statului sau instituției Uniunii care i-a detașat. Autoritățile naționale transferă comandantului operației civile controlul operațional asupra personalului, echipelor și unităților lor.
   (5)   Comandantul operației civile are răspunderea generală de a asigura îndeplinirea corespunzătoare a obligației de vigilență a Uniunii.
   (6)   Comandantul operației civile și RSUE se consultă reciproc, după caz.
   Articolul 6
   Șeful misiunii
   (1)   Șeful misiunii își asumă responsabilitatea pentru EUPM și exercită comanda și controlul asupra acesteia în teatrul de operații.
   (2)   Șeful misiunii exercită comanda și controlul asupra personalului, echipelor și unităților din statele contribuitoare, astfel cum au fost desemnate de către comandantul operației civile, precum și responsabilitatea administrativă și logistică, inclusiv cu privire la bunurile, resursele și informațiile puse la dispoziția EUPM.
   (3)   Șeful misiunii emite instrucțiuni destinate întregului personal al EUPM în vederea desfășurării eficiente a EUPM în teatrul de operații și asigură coordonarea și gestionarea curentă a acesteia, urmând instrucțiunile de ordin strategic ale comandantului operației civile.
   (4)   Șeful misiunii răspunde de execuția bugetului EUPM. În acest scop, șeful misiunii semnează un contract cu Comisia.
   (5)   Șeful misiunii răspunde de controlul disciplinar asupra personalului. În cazul personalului detașat, acțiunile disciplinare se exercită de către autoritatea națională sau a Uniunii competentă.
   (6)   Șeful misiunii este reprezentantul EUPM în cadrul operațiilor și îi asigură o vizibilitate corespunzătoare.
   (7)   Șeful misiunii asigură coordonarea, după caz, cu alți actori ai Uniunii prezenți pe teren. Fără a aduce atingere lanțului de comandă, șeful misiunii primește orientări politice la nivel local din partea RSUE.
   Articolul 7
   Personalul EUPM
   (1)   Efectivul și atribuțiile personalului EUPM sunt conforme cu mandatul prevăzut la articolul 2, cu atribuțiile-cheie prevăzute la articolul 3 și cu structura prevăzută la articolul 4.
   (2)   EUPM este formată în principal din personal detașat de statele membre sau de instituțiile Uniunii. Fiecare stat membru sau instituție a Uniunii suportă cheltuielile aferente tuturor membrilor personalului pe care i-a detașat, inclusiv cheltuieli de călătorie spre și dinspre locul de desfășurare, salarii, asigurări medicale și indemnizații, altele decât diurnele aplicabile, precum și indemnizațiile pentru condiții dificile de lucru și indemnizațiile de risc.
   (3)   EUPM poate recruta, de asemenea, personal civil internațional și personal local, după caz, pe bază de contract, în cazul în care funcțiile necesare nu sunt asigurate de personalul detașat de statele membre. În mod excepțional, în cazuri justificate corespunzător, în cazul în care nu sunt disponibile candidaturi adecvate din statele membre, pot fi recrutați, după caz, pe bază de contract, resortisanți ai unor state terțe participante.
   (4)   Toți membrii personalului respectă standardele operaționale minime de securitate specifice misiunii, precum și planul de securitate al misiunii, care susține politica de securitate pe teren a Uniunii. În ceea ce privește protecția informațiilor UE clasificate care le sunt încredințate în exercițiul atribuțiilor lor, toți membrii personalului respectă principiile și normele minime de securitate instituite prin Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (3).
   Articolul 8
   Statutul misiunii și al personalului EUPM
   (1)   Se adoptă măsurile necesare pentru continuarea Acordului dintre Uniune și BiH din 4 octombrie 2002 privind activitățile EUPM în BiH pe durata EUPM.
   (2)   Statul sau instituția Uniunii care a detașat un membru al personalului răspunde de soluționarea plângerilor privind detașarea, fie din partea membrului respectiv, fie cu privire la acesta. Statul sau instituția Uniunii în cauză răspunde de introducerea oricărei acțiuni împotriva persoanei detașate.
   (3)   Condițiile de angajare și drepturile și obligațiile personalului civil internațional și local se stabilesc prin contracte între șeful misiunii și respectivul membru al personalului.
   Articolul 9
   Lanțul de comandă
   (1)   EUPM are un lanț de comandă unificat, specific operațiilor de gestionare a crizelor.
   (2)   COPS exercită controlul politic și conducerea strategică a EUPM sub autoritatea Consiliului și a ÎR.
   (3)   Comandantul operației civile, sub controlul politic și conducerea strategică a COPS și sub autoritatea generală a ÎR, este comandantul EUPM la nivel strategic și, în această calitate, emite instrucțiuni pentru șeful misiunii și îi oferă acestuia consiliere și asistență tehnică.
   (4)   Comandantul operației civile raportează Consiliului prin intermediul ÎR.
   (5)   Șeful misiunii exercită comanda și controlul asupra EUPM în teatrul de operații și răspunde direct față de comandantul operației civile.
   Articolul 10
   Controlul politic și conducerea strategică
   (1)   Sub autoritatea Consiliului și a ÎR, COPS exercită controlul politic și conducerea strategică a EUPM. Consiliul autorizează COPS să ia deciziile relevante în acest sens în conformitate cu articolul 38 paragraful al treilea din TUE. Această autorizare include competența de a numi șeful misiunii, la propunerea ÎR, și de a modifica atât conceptul de operații (CONOPS), cât și OPLAN. Competențele decizionale cu privire la obiectivele și la încheierea EUPM revin în continuare Consiliului.
   (2)   COPS raportează periodic Consiliului.
   (3)   COPS primește periodic și atunci când este necesar rapoarte din partea comandantului operației civile și a șefului misiunii cu privire la chestiuni aflate în sfera de competență a acestora.
   Articolul 11
   Participarea statelor terțe
   (1)   Fără a aduce atingere autonomiei decizionale a Uniunii și cadrului instituțional unic al acesteia, state terțe pot fi invitate să contribuie la EUPM cu condiția să își asume cheltuielile care decurg din detașarea personalului lor, inclusiv salariile, asigurările pentru orice risc, diurnele și cheltuielile de deplasare spre și dinspre BiH și să contribuie, după caz, la cheltuielile de funcționare a EUPM.
   (2)   Statele terțe care contribuie la EUPM au aceleași drepturi și obligații în ceea ce privește gestiunea zilnică a EUPM ca statele membre.
   (3)   Consiliul autorizează COPS să adopte deciziile relevante privind acceptarea contribuțiilor propuse și să instituie un comitet al contribuitorilor.
   (4)   Modalitățile detaliate privind participarea statelor terțe sunt reglementate prin acorduri încheiate în temeiul articolului 37 din TUE și în conformitate cu articolul 218 din Tratatul privind funcționarea Uniunii Europene. ÎR poate negocia astfel de acorduri. În cazul în care Uniunea și un stat terț încheie un acord privind instituirea unui cadru pentru participarea respectivului stat terț la operațiile Uniunii de gestionare a crizelor, dispozițiile respectivului acord se aplică în contextul EUPM.
   Articolul 12
   Dispoziții financiare
   (1)   Valoarea de referință financiară destinată acoperirii cheltuielilor legate de EUPM pentru perioada 1 ianuarie 2012-30 iunie 2012 este de 5 250 000 EUR.
   (2)   Toate cheltuielile sunt gestionate în conformitate cu normele și procedurile aplicabile bugetului general al Uniunii. În conformitate cu regulamentul financiar, șeful misiunii poate încheia acorduri de natură tehnică privind furnizarea de echipamente, servicii și spații pentru EUPM cu statele membre, cu statele terțe participante și cu alți actori internaționali. Șeful misiunii răspunde de gestionarea unui depozit care stochează echipamente uzate care pot fi utilizate și pentru a răspunde unor cerințe urgente ale desfășurărilor în cadrul PSAC. Resortisanții statelor terțe participante și resortisanții țării gazdă sunt autorizați să participe la proceduri de ofertare pentru contracte.
   (3)   Șeful misiunii răspunde pe deplin pentru activitățile întreprinse în cadrul contractului său în fața Comisiei, care îi supervizează acțiunile.
   (4)   Dispozițiile financiare respectă cerințele operaționale ale EUPM, inclusiv compatibilitatea echipamentelor și interoperabilitatea echipelor acesteia.
   (5)   Cheltuielile aferente EUPM sunt eligibile de la 1 ianuarie 2012.
   Articolul 13
   Securitatea
   (1)   Prin coordonare cu Direcția de securitate a Serviciului European de Acțiune Externă (SEAE), comandantul operației civile oferă șefului misiunii îndrumări cu privire la planificarea măsurilor de securitate și asigură punerea în aplicare corespunzătoare și eficientă a acestora pentru EUPM, în conformitate cu articolele 5 și 9.
   (2)   Șeful misiunii este responsabil pentru securitatea EUPM și pentru asigurarea respectării cerințelor minime de securitate aplicabile EUPM, în conformitate cu politica Uniunii privind securitatea personalului desfășurat în afara Uniunii cu atribuții operaționale în temeiul titlului V din TUE și cu instrumentele conexe acesteia.
   (3)   Șeful misiunii este asistat de un ofițer superior de securitate a misiunii (OSSM), care se află sub autoritatea șefului misiunii și menține, de asemenea, o strânsă legătură funcțională cu Direcția de securitate a SEAE.
   (4)   Consultându-se cu Direcția de securitate a SEAE, șeful misiunii numește ofițeri de securitate regionali pentru cele patru birouri locale, care răspund, sub autoritatea OSSM, de gestionarea curentă a tuturor aspectelor legate de securitate din cadrul componentelor respective ale EUPM.
   (5)   Personalul EUPM urmează o instruire obligatorie în domeniul securității înainte de a își începe exercitarea atribuțiilor, în conformitate cu OPLAN. De asemenea, personalul EUPM urmează periodic, în teatrul de operații, instruiri organizate de OSSM.
   Articolul 14
   Coordonarea
   (1)   Fără a aduce atingere lanțului de comandă, șeful misiunii acționează în strânsă coordonare cu Delegația Uniunii în BiH pentru a asigura coerența acțiunii Uniunii în sprijinul BiH.
   (2)   Șeful misiunii acționează în strânsă coordonare cu șefii de misiuni ai Uniunii în BiH.
   (3)   Șeful misiunii acționează în cooperare cu ceilalți actori internaționali prezenți în țară, în special cu Organizația pentru Securitate și Cooperare în Europa, cu Consiliul Europei și cu Programul internațional de asistență pentru formarea în domeniul anchetelor penale.
   Articolul 15
   Comunicarea informațiilor clasificate
   (1)   ÎR este autorizat să comunice statelor terțe asociate la prezenta decizie, după caz și în conformitate cu nevoile EUPM, informații și documente UE clasificate până la nivelul „RESTREINT UE” întocmite în scopul EUPM, în conformitate cu Decizia 2011/292/UE.
   (2)   În caz de nevoie operațională specifică și imediată, ÎR este, de asemenea, autorizat să comunice statului-gazdă orice informație și document UE clasificate până la nivelul „RESTREINT UE”, care sunt întocmite în scopul EUPM, în conformitate cu Decizia 2011/292/UE. În toate celelalte cazuri, astfel de informații și documente sunt comunicate statului-gazdă în conformitate cu procedurile adecvate destinate cooperării între statul-gazdă și Uniune.
   (3)   ÎR este autorizat să comunice statelor terțe asociate la prezenta decizie orice documente UE neclasificate privind deliberările Consiliului referitoare la EUPM și care intră sub incidența obligației de respectare a secretului profesional, în temeiul articolului 6 alineatul (1) din Regulamentul de procedură al Consiliului (4).
   Articolul 16
   Celula de supraveghere
   Se activează celula de supraveghere pentru EUPM.
   Articolul 17
   Intrarea în vigoare
   Prezenta decizie intră în vigoare la data adoptării.
   Se aplică de la 1 ianuarie 2012 până la 30 iunie 2012.

      Adoptată la Bruxelles, 1 decembrie 2011.

            Pentru Consiliu

            Președintele

         C. ASHTON

      (1)  JO L 322, 9.12.2009, p. 22.

      (2)  JO L 70, 13.3.2002, p. 1.

      (3)  JO L 141, 27.5.2011, p. 17.

      (4)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


title: Decizia (UE) 2015/2108 a Consiliului din 16 noiembrie 2015 de stabilire a poziției care urmează să fie adoptată în numele Uniunii Europene în cadrul Consiliului pentru comerțul cu servicii al Organizației Mondiale a Comerțului pentru a notifica tratamentul preferențial pe care Uniunea intenționează să îl acorde serviciilor și prestatorilor de servicii din țările membre cel mai puțin dezvoltate, precum și pentru a solicita aprobarea cu privire la tratamentul preferențial dincolo de accesul la piață

text:
               21.11.2015

               RO

               Jurnalul Oficial al Uniunii Europene

               L 305/47

         DECIZIA (UE) 2015/2108 A CONSILIULUI
   din 16 noiembrie 2015
   de stabilire a poziției care urmează să fie adoptată în numele Uniunii Europene în cadrul Consiliului pentru comerțul cu servicii al Organizației Mondiale a Comerțului pentru a notifica tratamentul preferențial pe care Uniunea intenționează să îl acorde serviciilor și prestatorilor de servicii din țările membre cel mai puțin dezvoltate, precum și pentru a solicita aprobarea cu privire la tratamentul preferențial dincolo de accesul la piață
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolele 91 și 100 și articolul 207 alineatul (4) primul paragraf, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Articolul IX din Acordul de la Marrakech de instituire a Organizației Mondiale a Comerțului (OMC) stabilește, printre altele, procedurile pentru derogarea de la obligațiile impuse membrilor OMC prin acordul menționat sau prin acordurile comerciale multilaterale cuprinse în anexele 1A, 1B sau 1C la acordul menționat și anexele acestora.

               (2)

               În 2011, s-a solicitat o derogare prin care membrilor OMC să li se permită să acorde un tratament preferențial serviciilor și prestatorilor de servicii din țările membre cel mai puțin dezvoltate (denumite în continuare „țările membre LDC”), fără a acorda același tratament serviciilor similare și prestatorilor de servicii similari din toate celelalte țări membre ale OMC, derogând, în mod excepțional, de la obligația care decurge din articolul II alineatul (1) din Acordul General privind Comerțul cu Servicii (GATS). Poziția Uniunii în sprijinul respectivei derogări a fost adoptată prin Decizia 2012/8/UE a Consiliului (1).

               (3)

               La 17 decembrie 2011, Conferința ministerială a OMC a adoptat o decizie de autorizare a membrilor OMC să acorde un astfel de tratament preferențial serviciilor și prestatorilor de servicii din țările membre LDC pentru o perioadă de 15 ani. În temeiul respectivei decizii, membrii OMC care acordă un tratament preferențial urmează să prezinte o notificare Consiliului pentru comerțul cu servicii (CTS), iar acordarea unui tratament preferențial în raport cu aplicarea unor măsuri, altele decât cele descrise la articolul XVI din GATS, urmează să facă obiectul aprobării de către CTS în conformitate cu procedurile sale.

               (4)

               În decizia sa din 7 decembrie 2013, Conferința ministerială a OMC a reiterat cerința privind aprobarea de către CTS cu privire la aplicarea de măsuri, altele decât cele descrise la articolul XVI din GATS.

               (5)

               Poziția Uniunii de a aproba tratamentul preferențial notificat de membrii OMC, alții decât Uniunea și statele membre ale acesteia, în ceea ce privește serviciile și prestatorii de servicii din țările membre LDC, referitor la aplicarea de măsuri, altele decât cele descrise la articolul XVI din GATS, a fost adoptată prin Decizia (UE) 2015/1570 a Consiliului (2).

               (6)

               În conformitate cu deciziile din 17 decembrie 2011 și 7 decembrie 2013 ale Conferinței ministerială a OMC, la 30 iulie 2015 Uniunea a semnalat CTS intenția sa de a notifica, cu respectarea procedurilor sale interne necesare, tratamentul preferențial pe care Uniunea intenționează să îl acorde serviciilor și prestatorilor de servicii din țările membre LDC.

               (7)

               Este în interesul obiectivelor de dezvoltare ale Uniunii și contribuie la încheierea unei părți din negocierile privind serviciile din Agenda de dezvoltare de la Doha ca Uniunea să solicite aprobarea cu privire la tratamentul preferențial dincolo de accesul la piață pe care intenționează să îl acorde serviciilor și prestatorilor de servicii din țările membre LDC, cu o atenție deosebită pentru preferințele acordate în ceea ce privește șederea temporară a persoanelor fizice pentru ca prestarea de servicii să creeze stimulente pentru îndeplinirea obligațiilor în materie de readmisie în conformitate cu dreptul internațional, pentru punerea în aplicare a acordurilor de readmisie existente și pentru încheierea altora noi, cu condiția ca țările membre LDC să coopereze cu Uniunea în ceea ce privește gestionarea migrației.

               (8)

               Este oportun să se stabilească poziția care urmează să fie adoptată în numele Uniunii în cadrul CTS pentru a notifica tratamentul preferențial pe care Uniunea intenționează să îl acorde serviciilor și prestatorilor de servicii din țările membre LDC, precum și pentru a solicita aprobarea cu privire la tratamentul preferențial dincolo de accesul la piață,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii în cadrul CTS este de a notifica către CTS tratamentul preferențial pe care Uniunea intenționează să îl acorde serviciilor și prestatorilor de servicii din țările membre LDC, astfel cum figurează în documentul OMC S/C/N/840, în conformitate cu deciziile din 17 decembrie 2011 și 7 decembrie 2013 ale Conferinței ministeriale a OMC, precum și de a solicita aprobarea în cadrul CTS cu privire la tratamentul preferențial dincolo de accesul la piață.
   Articolul 2
   Prezenta decizie intră în vigoare la data adoptării.

      Adoptată la Bruxelles, 16 noiembrie 2015.

            Pentru Consiliu

            Președintele

         F. ETGEN

      (1)  Decizia 2012/8/UE a Consiliului din 14 decembrie 2011 de stabilire a poziției care urmează a fi adoptată de către Uniunea Europeană în cadrul Conferinței ministeriale a Organizației Mondiale a Comerțului în ceea ce privește o cerere de derogare în vederea acordării unui tratament preferențial serviciilor și prestatorilor de servicii din țările cel mai puțin dezvoltate (JO L 4, 7.1.2012, p. 16).

      (2)  Decizia (UE) 2015/1570 a Consiliului din 18 septembrie 2015 de stabilire a poziției care urmează să fie adoptată în numele Uniunii Europene în cadrul Consiliului pentru comerțul cu servicii al Organizației Mondiale a Comerțului cu privire la aprobarea tratamentelor preferențiale notificate de membrii OMC, alții decât Uniunea și statele membre ale acesteia, în ceea ce privește serviciile și prestatorii de servicii din țările membre cel mai puțin dezvoltate, privind aplicarea unor măsuri, altele decât cele descrise la articolul XVI din GATS (JO L 245, 22.9.2015, p. 6).


title: 2009/217/CE: Decizia Parlamentului European din 22 aprilie 2008 privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/175

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2006
   (2009/217/CE)
   PARLAMENTUL EUROPEAN,
   având în vedere conturile anuale finale ale Agenției Europene pentru Medicamente pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (4), în special articolul 68,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A6-0125/2008),

               1.

               acordă directorului executiv al Agenției Europene pentru Medicamente descărcarea de gestiune pentru execuția bugetului agenției aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Medicamente, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 10.

      (2)  JO C 309, 19.12.2007, p. 34.

      (3)  JO L 248, 16.9.2002, p. 1.

      (4)  JO L 136, 30.4.2004, p. 1.

      (5)  JO L 357, 31.12.2002, p. 72.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/176

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Medicamente aferent exercițiului financiar 2006
   PARLAMENTUL EUROPEAN,
   având în vedere conturile anuale finale ale Agenției Europene pentru Medicamente pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției Europene pentru Medicamente pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor comunitare privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (4), în special articolul 68,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A6-0125/2008),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2006 și cu privire la legalitatea și regularitatea operațiunilor subiacente,

               B.

               întrucât, la 24 aprilie 2007, Parlamentul a acordat directorului executiv al Agenției Europene pentru Medicamente descărcarea de gestiune pentru execuția bugetului agenției aferent exercițiului financiar 2005 (6), iar în rezoluția sa care însoțea decizia de descărcare de gestiune, inter alia,

                           —

                           a constatat că peste 40 % din angajamente au fost reportate pentru exercițiul financiar următor;

                           —

                           a remarcat că bugetul agenției a crescut considerabil datorită extinderii UE;

                           —

                           a invitat agenția să integreze în conturile sale fondurile colectate de la alte agenții și organisme pentru finanțarea unui serviciu comun de asistență în vederea dezvoltării sistemelor de informare privind gestiunea financiară;

                           —

                           solicita ca, înainte de 1 ianuarie 2010 și apoi din cinci în cinci ani, agenția să solicite o evaluare externă independentă a realizărilor sale pe baza regulamentului său de instituire și a programului de lucru stabilit de consiliul de administrație,

         Observații generale referitoare la aspecte orizontale comune tuturor agențiilor UE și care prezintă relevanță pentru procedura de descărcare de gestiune a fiecărei agenții

               1.

               observă că bugetele celor 24 de agenții și ale celorlalte organisme descentralizate auditate de Curtea de Conturi totalizau 1 080,5 milioane EUR în 2006 [cel mai mare fiind cel al Agenției Europene pentru Reconstrucție, cu 271 milioane EUR, iar cel mai mic fiind cel al Colegiului European de Poliție (CEPOL), cu 5 milioane EUR];

               2.

               subliniază faptul că cercul organismelor externe ale UE care fac obiectul auditării și al descărcării de gestiune include în prezent nu numai agențiile tradiționale de reglementare, ci și agențiile executive instituite pentru a pune în aplicare programe specifice, iar în viitorul apropiat se va extinde astfel încât să cuprindă și întreprinderile comune instituite ca parteneriate de tip public-privat (inițiative tehnologice comune);

               3.

               observă, în ceea ce privește Parlamentul, că numărul de agenții care fac obiectul procedurii de descărcare de gestiune a evoluat după cum urmează: exercițiul financiar 2000: 8; 2001: 10; 2002: 11; 2003: 14; 2004: 14; 2005: 16; 2006: 20 de agenții de reglementare și 2 agenții executive (exceptând 2 agenții care sunt auditate de Curtea de Conturi, dar fac obiectul unui proces intern de descărcare de gestiune);

               4.

               conchide, așadar, că procesul de auditare/descărcare de gestiune a devenit greoi și disproporționat față de dimensiunea relativă a bugetelor agențiilor/organismelor descentralizate; încredințează comisiei sale competente sarcina de a efectua o revizuire cuprinzătoare a procesului de descărcare de gestiune în ceea ce privește agențiile și organismele descentralizate în vederea definirii unei abordări mai simple și mai raționale, ținându-se seama de numărul în continuă creștere al organismelor care vor necesita un raport separat de descărcare de gestiune în anii următori;

         Considerații de principiu

               5.

               solicită Comisiei să prezinte explicații clare, înainte de crearea unei noi agenții sau de reformarea unei agenții existente, cu privire la următoarele elemente: tipul agenției, obiectivele agenției, structura internă de conducere, produsele, serviciile, procedurile cheie, grupul țintă, clienții și părțile interesate de activitatea agenției, relația formală cu actorii externi, responsabilitatea bugetară, planificarea financiară și politica de personal și de recrutare a personalului;

               6.

               solicită ca fiecare agenție să fie guvernată în temeiul unui acord anual de performanță, care să fie formulat de agenție și de direcția generală competentă a Comisiei și care să conțină principalele obiective pentru anul următor, un cadru financiar și indicatori clari de măsurare a performanței;

               7.

               solicită auditarea periodică (și ad hoc) a performanței agențiilor de către Curtea de Conturi sau de către alt auditor independent; consideră că aceasta nu ar trebui să se limiteze la elementele tradiționale specifice gestiunii financiare și utilizării corespunzătoare a banilor publici, ci ar trebui să vizeze și eficiența și eficacitatea administrativă și să includă o evaluare a gestiunii financiare a fiecărei agenții;

               8.

               consideră că, în cazul agențiilor care își supraestimează în mod continuu nevoile bugetare, ar trebui aplicate reduceri tehnice în funcție de numărul de posturi vacante; este de părere că, pe termen lung, acest lucru va conduce la alocarea unor venituri mai mici pentru agenții și, prin urmare, și la costuri administrative mai reduse;

               9.

               constată că există o problemă serioasă generată de faptul că anumite agenții sunt criticate pentru că nu respectă normele privind achizițiile publice, regulamentul financiar, Statutul funcționarilor etc.; consideră că principalul motiv este că majoritatea reglementărilor și regulamentul financiar sunt destinate instituțiilor mai mari și că majoritatea agențiilor mici nu dispun de masa critică pentru a putea respecta aceste cerințe de reglementare; solicită, prin urmare, Comisiei să caute o soluție rapidă pentru sporirea eficacității, prin gruparea funcțiilor administrative ale mai multor agenții, pentru a se ajunge la această masă critică (luând în considerare schimbările necesare în reglementările de bază aplicabile agențiilor și independența lor bugetară) sau să elaboreze, de urgență, norme specifice pentru agenții (în special norme de aplicare pentru agenții) care să le permită să fie în deplină legalitate;

               10.

               insistă ca, la întocmirea proiectului preliminar de buget, Comisia să ia în considerare rezultatele execuției bugetului de către fiecare agenție în exercițiile anterioare, în special în exercițiul n-1, și să revizuiască în consecință bugetul solicitat de agenția respectivă; invită comisia parlamentară competentă să respecte respectiva revizuire și, dacă acest lucru nu este făcut de Comisie, să revizuiască bugetul în cauză pentru a-l aduce la un nivel realist, adaptat capacității de absorbție și de execuție al agenției în cauză;

               11.

               reamintește decizia sa privind descărcarea de gestiune pentru exercițiul financiar 2005, în care a invitat Comisia să prezinte, la fiecare cinci ani, un studiu privind valoarea adăugată a fiecărei agenții existente; invită toate instituțiile competente ca, în cazul unei evaluări negative a valorii adăugate a unei agenții, să ia măsurile care se impun, reformulând mandatul agenției respective sau închizând-o; constată că, în 2007, Comisia nu a realizat nicio evaluare; insistă ca, înainte de decizia de descărcare de gestiune privind bugetul 2007, Comisia să prezinte cel puțin cinci astfel de evaluări, începând cu agențiile cele mai vechi;

               12.

               este de părere că recomandările Curții de Conturi ar trebui să fie puse în practică în mod prompt, iar nivelul subvențiilor plătite agențiilor ar trebui să fie aliniat cu cerințele lor reale de numerar; consideră, de asemenea, că amendamentele la regulamentul financiar general ar trebui introduse în regulamentul financiar cadru al agențiilor și în diversele lor regulamente financiare specifice;

               13.

               este preocupat de faptul că o parte semnificativă a personalului este angajat cu contract temporar, fapt care ar putea afecta calitatea muncii angajaților respectivi; prin urmare, solicită Comisiei să monitorizeze mai atent aplicarea Statutului funcționarilor de către agenții;

         Prezentarea datelor raportate

               14.

               constată că nu există o abordare tip în rândul agențiilor în ceea ce privește prezentarea activităților lor din timpul exercițiului financiar în cauză, a conturilor și rapoartelor lor privind gestiunea bugetară și financiară și în ceea ce privește întocmirea unei declarații de asigurare de către directorul agenției; observă că nu toate agențiile fac o distincție clară între (a) prezentarea către public a activității agenției și (b) prezentarea de rapoarte tehnice cu privire la gestiunea bugetară și financiară;

               15.

               observă că, chiar dacă instrucțiunile permanente ale Comisiei cu privire la elaborarea rapoartelor de activitate nu cer în mod expres agenției să întocmească o declarație de asigurare, numeroși directori au făcut-o totuși pentru exercițiul 2006, în unul dintre cazuri declarația cuprinzând o rezervă importantă;

               16.

               reamintește punctul 28 din rezoluția sa din 12 aprilie 2005 (7) prin care invita directorii agențiilor să anexeze, pe viitor, la raportul lor anual de activitate, prezentat împreună cu informațiile financiare și de gestiune, o declarație de asigurare privind legalitatea și regularitatea operațiunilor, asemănătoare cu cea semnată de directorii generali ai Comisiei;

               17.

               solicită Comisiei să își modifice în mod corespunzător instrucțiunile permanente către agenții;

               18.

               propune, în plus, o colaborare între Comisie și agenții în vederea realizării unui model armonizat aplicabil tuturor agențiilor și organismelor descentralizate în care să se facă clar distincția între:

                           —

                           un raport anual destinat publicului general referitor la operațiunile, activitatea și realizările organismului;

                           —

                           situațiile financiare și un raport privind execuția bugetului;

                           —

                           un raport de activitate similar rapoartelor de activitate ale directorilor generali ai Comisiei;

                           —

                           o declarație de asigurare semnată de directorul organismului, însoțită de eventuale rezerve sau observații pe care acesta consideră oportun să le aducă la cunoștința autorității abilitate să acorde descărcarea de gestiune;

         Constatări generale ale Curții de Conturi

               19.

               ia act de constatarea Curții [Raportul anual, punctul 10.29 (8)] conform căreia plata subvențiilor acordate de Comisie de la bugetul Comunității nu se bazează pe estimări justificate în mod suficient ale necesarului de numerar al agențiilor și conform căreia, acest fapt, combinat cu volumul reportărilor, le determină să dețină solduri de numerar apreciabile; ia act în continuare, de recomandarea Curții potrivit căreia nivelul subvențiilor plătite agențiilor ar trebui să fie în conformitate cu necesarul lor real de numerar;

               20.

               observă că, la sfârșitul anului 2006, 14 agenții încă nu puseseră în aplicare sistemul contabil ABAC (Raportul anual, nota de subsol de la punctul 10.31);

               21.

               ia act de observația Curții (Raportul anual, punctul 1.25) cu privire la sumele tot mai mari plătite pentru concediul neluat care se înregistrează în unele agenții; subliniază faptul că Curtea de Conturi a formulat o declarație de asigurare cu rezerve în cazul a trei agenții [Centrul European pentru Dezvoltarea Formării Profesionale (Cedefop), CEPOL și Agenția Europeană a Căilor Ferate] pentru exercițiul financiar 2006 (2005: Cedefop, Autoritatea Europeană pentru Siguranța Alimentară, Agenția Europeană pentru Reconstrucție);

         Auditul intern

               22.

               reamintește faptul că, în conformitate cu articolul 185 alineatul (3) din regulamentul financiar, auditorul intern al Comisiei este și auditorul intern al agențiilor de reglementare care beneficiază de subvenții de la bugetul UE; subliniază faptul că auditorul intern raportează consiliului de administrație și directorului fiecărei agenții;

               23.

               atrage atenția asupra rezervei exprimate în raportul anual de activitate pentru 2006 al auditorului intern după cum urmează:
               „Auditorul intern al Comisiei nu este în măsură să își îndeplinească obligația ce îi revine în temeiul articolului 185 din regulamentul financiar ca auditor intern al organismelor comunitare din cauza lipsei de resurse umane.”;

               24.

               ia act, cu toate acestea, de observația auditorului intern în raportul său de activitate pentru 2006 conform căreia, începând din 2007, odată cu afectarea de personal suplimentar de către Comisie pentru Serviciul său de audit intern (Internal Audit Service – IAS), toate agențiile de reglementare funcționale urmează să facă anual obiectul unui audit intern;

               25.

               ia act de numărul tot mai mare de agenții de reglementare și executive și de întreprinderi comune care trebuie auditate de IAS în temeiul articolului 185 din regulamentul financiar; solicită Comisiei să informeze comisia parlamentară competentă dacă personalul pus la dispoziția IAS va fi suficient pentru realizarea unui audit anual al tuturor acestor organisme în anii următori;

               26.

               observă că, prin articolul 72 alineatul (5) din Regulamentul (CE, Euratom) nr. 2343/2002, fiecărei agenții i se cere să prezinte anual autorității abilitate să acorde descărcarea de gestiune și Comisiei un raport întocmit de directorul său în care să se enumere numărul și tipul auditurilor interne efectuate de auditorul intern, recomandările făcute și acțiunile întreprinse în urma acestor recomandări; solicită agențiilor să precizeze dacă se face acest lucru și, dacă da, în ce mod;

               27.

               ia act, în aceea ce privește capacitățile de audit intern, în special în ceea ce privește agențiile mai mici, de o propunere a auditorului intern adresată comisiei competente a Parlamentului la 14 septembrie 2006, potrivit căreia agențiile mai mici ar trebui să fie autorizate să angajeze servicii de audit intern din sectorul privat;

         Evaluarea agențiilor

               28.

               reamintește declarația comună a Parlamentului, Consiliului și Comisiei (9) negociată la conciliere înainte de Consiliul ECOFIN privind bugetul din 13 iulie 2007 în care se solicita (i) o listă a agențiilor pe care Comisia intenționează să le evalueze și (ii) o listă a agențiilor deja evaluate, însoțită de un rezumat al principalelor constatări;

         Proceduri disciplinare

               29.

               observă că, datorită dimensiunii lor, agențiile întâmpină dificultăți în constituirea unor comisii disciplinare alcătuite din personal încadrat în gradul corespunzător și că Oficiul disciplinar și de anchetă al Comisiei (Investigation and Disciplinary Office – IDOC) nu are competențe în cazul agențiilor; invită agențiile să aibă în vedere constituirea unei comisii disciplinare interagenții;

         Proiectul de acord interinstituțional

               30.

               reamintește proiectul de acord interinstituțional privind cadrul de funcționare al agențiilor europene de reglementare prezentat de Comisie [COM(2005) 59], prin care se intenționa instituirea unui cadru orizontal pentru crearea, structura, funcționarea, evaluarea și controlul agențiilor europene de reglementare; observă că proiectul reprezintă o inițiativă utilă în efortul de a raționaliza crearea și funcționarea agențiilor; ia act de declarația din raportul de sinteză pe 2006 al Comisiei [punctul 3.1, COM(2007) 274] conform căreia, deși negocierile au stagnat după publicarea proiectului de acord, discuțiile pe fond au fost relansate în cadrul Consiliului la sfârșitul anului 2006; regretă că nu s-au putut înregistra mai multe progrese în vederea adoptării acelui proiect;

               31.

               salută, prin urmare, angajamentul Comisiei de a prezenta o comunicare privind viitorul agențiilor de reglementare în cursul exercițiului 2008;

         Agențiile finanțate din surse proprii

               32.

               reamintește faptul că pentru cele două agenții care se finanțează din surse proprii, descărcarea de gestiune este acordată directorului de către consiliul de administrație; observă că ambele agenții au acumulat surplusuri semnificative din venitul provenit din taxe reportat din cifrele din anii precedenți:

                           —

                           Oficiul pentru Armonizare în cadrul Pieței Interne – numerar și echivalent de numerar: 281 milioane EUR (10);

                           —

                           Oficiul Comunitar pentru Soiuri de Plante – numerar și echivalent de numerar: 18 milioane EUR (11);

         Observații specifice

               33.

               ia act de declarația Curții de Conturi, din raportul său pe 2006, privind cheltuielile administrative, conform căreia rata de utilizare a creditelor de angajament a fost de sub 60 %;

               34.

               subliniază responsabilitatea pe care o are agenția de a proteja și de a promova sănătatea publică și sănătatea animală prin evaluarea și supravegherea medicamentelor de uz uman și veterinar; salută eforturile agenției de a oferi consultanță științifică mai intensă în fazele inițiale ale dezvoltării de noi medicamente, precum și introducerea de măsuri pentru accelerarea evaluării medicamentelor care au o importanța vitală pentru sănătatea publică;

               35.

               ia act de faptul că o sumă considerabilă din creditele bugetare pentru anul 2006 a fost reportată pentru anul 2007 datorită tipului de proiecte cu care se ocupă agenția;

               36.

               ia act, în continuare, de răspunsul agenției la observațiile Curții privind facturarea taxelor agenției și calcularea costurilor, că în decembrie 2006, consiliul de administrație al agenției a decis realizarea unei revizuiri a sistemului de bareme pentru taxe în consultare cu autoritățile naționale competente;

               37.

               reamintește că veniturile agenției provin din contribuții comunitare și taxe plătite de întreprinderi pentru obținerea și menținerea autorizațiilor comunitare de introducere pe piață și pentru alte servicii prestate de agenție;

               38.

               constată, din conturile finale ale agenției, că în 2006 aceasta a primit taxe și alte venituri în valoare de 119 milioane EUR și o subvenție comunitară de 31 milioane EUR; constată că rezultatul economic al agenției pentru anul respectiv a fost de 16 milioane EUR, sumă care, adăugată la excedentul acumulat de 27 milioane EUR, a dat active nete totale în valoare de 44 milioane EUR;

               39.

               ia act de răspunsul agenției conform căruia excedentul acumulat nu reprezintă excedent bugetar, ci rezultatul economic provenit din aplicarea principiilor contabilității de angajamente, iar acesta a fost utilizat pentru finanțarea cheltuielilor de capital cu activele imobilizate, în special dotarea clădirilor și costuri de dezvoltare informatică;

               40.

               constată, din conturile provizorii, că pe parcursul lui 2006 agenția a gestionat, în numele a 19 agenții, bugetul serviciilor comune de asistență, care constă în cheltuielile pentru onorariile consultaților pentru sprijinirea instrumentului contabil bugetar și a sistemului de raportare financiară SI2;

               41.

               mai constată, din conturile provizorii, că veniturile din onorariile de evaluare au crescut cu 31,5 % în 2006 față de 2005;

               42.

               constată că directorul executiv al agenției a întocmit un raport anual de activitate, dar nu și o declarație de asigurare (pe motiv că o astfel de declarație nu este prevăzută în instrucțiunile permanente ale Comisiei);

               43.

               remarcă totuși că în raportul său anual de activitate, directorul executiv declară că nu formulează nicio rezervă; remarcă declarația agenției conform căreia directorul executiv este pregătit să semneze în viitor o declarație de asigurare;

               44.

               salută analiza realizată de consiliul de administrație și evaluarea raportului anual de activitate al directorului executiv; remarcă, în special, preocuparea consiliului de administrație privind faptul că agenția primește sarcini noi care nu sunt susținute de resursele financiare adecvate de la bugetul UE sau de noi taxe; constată că această analiză nu pare a fi în deplină concordanță cu situația financiară a agenției așa cum se prezintă în conturile din 2006;

               45.

               salută adoptarea, în 2006, de către consiliul de administrație a unei proceduri revizuite pentru gestionarea conflictelor de interese, care s-a extins pentru a-i include și pe membrii consiliului de administrație; salută, de asemenea, emiterea unei note orientative pentru procedura de raportare a neregularităților;

               46.

               constată că serviciul de audit intern a realizat primul audit al agenției în 2005 și a emis raportul final în septembrie 2006, cu concluzia că sistemul de control intern aplicat oferă asigurări rezonabile privind atingerea obiectivelor comerciale stabilite pentru procesele auditate, cu excepția unui număr de constatări foarte importante din domeniul mediului de control, al informării și comunicării și al activităților de control;

               47.

               subliniază faptul că pregătirea punerii în aplicare a Regulamentului (CE) nr. 1901/2006 al Parlamentului European și al Consiliului din 12 decembrie 2006 privind produsele medicamentoase de uz pediatric (12) a avut un impact considerabil asupra activității agenției în 2006; salută adoptarea documentului comun Comisie/agenție referitor la prioritățile pentru punerea în aplicare a regulamentului menționat anterior.

      (1)  JO C 261, 31.10.2007, p. 10.

      (2)  JO C 309, 19.12.2007, p. 34.

      (3)  JO L 248, 16.9.2002, p. 1.

      (4)  JO L 136, 30.4.2004, p. 1.

      (5)  JO L 357, 31.12.2002, p. 72.

      (6)  JO L 187, 15.7.2008, p. 128.

      (7)  Rezoluția Parlamentului European conținând observațiile ce însoțesc decizia privind descărcarea de gestiune acordată directorului executiv al Agenției Europene pentru Medicamente cu privire la execuția bugetului agenției aferent exercițiului financiar 2003 (JO L 196, 27.7.2005, p. 94).

      (8)  JO C 273, 15.11.2007, p. 1.

      (9)  Documentul Consiliului DS 605/1/07 Rev 1.

      (10)  Sursa: Raportul privind conturile anuale ale Oficiului pentru Armonizare în cadrul Pieței Interne pentru exercițiul financiar 2006, însoțit de răspunsurile oficiului (JO C 309, 19.12.2007, p. 141).

      (11)  Sursa: Raportul privind conturile anuale ale Oficiului Comunitar pentru Soiuri de Plante pentru exercițiul financiar 2006, însoțit de răspunsurile oficiului (JO C 309, 19.12.2007, p. 135).

      (12)  JO L 378, 27.12.2006, p. 1.


title: 2013/68/UE: Decizia Consiliului din 28 ianuarie 2013 de numire a unui membru belgian și a unui supleant belgian în cadrul Comitetului Regiunilor

text:
               1.2.2013

               RO

               Jurnalul Oficial al Uniunii Europene

               L 32/16

         DECIZIA CONSILIULUI
   din 28 ianuarie 2013
   de numire a unui membru belgian și a unui supleant belgian în cadrul Comitetului Regiunilor
   (2013/68/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului belgian,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Jos CHABERT.

               (3)

               Un loc de supleant va deveni vacant ca urmare a numirii domnului Jean-Luc VANRAES în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           domnul Jean-Luc VANRAES, Brussels Volksvertegenwoordiger in het Brussels Hoofdstedelijk Parlement;

                     precum și

               (b)

               în calitate de supleant:

                           —

                           doamna Brigitte GROUWELS, Minister van het Brussels Hoofdstedelijk Gewest.

         Articolul 2
   Prezenta decizie intră în vigoare la data adoptării.

      Adoptată la Bruxelles, 28 ianuarie 2013.

            Pentru Consiliu

            Președintele

         S. COVENEY

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.